Կախվածների անտառ

Կախվածների անտառ (), ռումին գրող Լիվիու Ռեբրյանուի վեպը, որն առաջին անգամ հրատարակվել է 1922 թվականին։ Գլխավոր հերոսը՝ տրանսիլվանցի փաստաբանի որդի, ազգությամբ ռումին Ապոստոլ Բոլոգան Առաջին համաշխարհային պատերազմի ժամանակ զորակոչվում է ավստրոհունգարական կայսրության բանակ՝ որպես սպա, և հարկադրված է այդ բանակի կազմում կռվել Ռումինիայի թագավորության զորքի դեմ։ Սերն ու մահերը, որոնց ականատեսն է լինում նա, պատճառ են դառնում նրա հոգևոր վերափոխման։ Ապոստոլը դասալքում է, փախչում ավստրոհունգարական բանակից, սակայն բռնվում է և դատապարտվում մահապատժի՝ կախաղան հանվելու։

Վեպում հեղինակն արծարծել է քսաներորդ դարասկզբին բնորոշ քաղաքակրթական, պատմական դրամատիկ հիմնախնդիրներ։ Ուսումնասիրողներից շատերի կարծիքով՝ այս ստեղծագործությունը գրելիս Ռեբրյանուի համար ազդակ է հանդիսացել իր հարազատ եղբոր՝ ավստրհունգարական բանակի սպա Էմիլ Ռեբրյանուի ճակատագիրը. 1917 թվականին վերջինիս կախաղան են հանել՝ մեղադրելով դասալքության և լրտեսության մեջ։

«Կախվածների անտառ» վեպի հիման վրա ռումին կինոռեժիսոր Լիվիու Չուլեյը նկարահանել է նույն խորագիրը կրող գեղարվեստական կինոնկար, որը Կաննի կինոփառատոնում նվաճել է լավագույն ռեժիսուրայի համար սահմանված մրցանակը։

Ծանոթագրություններ 

Ռումինիայի արվեստ
Վեպեր այբբենական կարգով
Էկրանավորումներ
Ռումինական գրականություն
20-րդ դարի վեպեր